Wen, Sika, Wen
Always, I wanna be with you
And make believe with you
And live in harmony, harmony
Oh, love...
--Erasure
sika, wen:
datdatlag a burtia ti bursi dagiti sirmata
darikmat nga agnanayon iti pitik dagiti parmata
talek ti tagiruot ti linnaaw dagiti namnama
isem a di maakas iti karayo dagiti agsapa
talugading ti kullayaw ti linabag dagiti rikna
sarming a kasin-awan iti dungngo dagiti sapata
sika a librok lubongko kararuak ispirituk
kadi danonennak 'yallatiwnak alimpatok
talinaay-kinapudno-pia a santak talibagok
'ta ayat, 'toy ayat, ayatta a naipanurok
ta kadi sumken latta, patinayon, di maungpot
misterio-senarion' patempateg, sikansiak, pulos
daniw-samiweng a di mautob, nobela a di aggibus
wen, sika:
sirmata dagiti bursi ti burtia a datdatlag
parmata dagiti pitik iti agnanayon a darikmat
namnama dagiti linnnaaw iti tagiruot ti talek
agsapa dagiti karayo iti di maakas nga isem
rikna dagiti linabag iti kullayaw ti talugading
sapata dagiti dungngo iti kasin-awan a sarming
ROY V. ARAGON
Dupax del Norte, Nueva Vizcaya
(Naipablaak iti VALLEY JOURNAL, Agosto 1, 1994; iti BANNAWAG, Abril 29, 1996; ken iti Burnay E-zine, Febrero 1998. Naggapu ti imahen iti retrato nga ala ni R.V.Aragon; lokasion: Calvary Hills, Iguig, Cagayan)
ilo_Latn eng_Latn eng_Latn eng_Latn zho_Hans eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn oci_Latn ast_Latn ilo_Latn